花翁將歸婺女因爲江西遊有長篇留別社中次韻送之
作者：杜範
朝代：宋

paragraphs: 曠士隘宇宙，孰爲君家山。
逸興渺湖海，孰遣君意還。
胡然動行色，便欲生慘顔。
新篇寫襟素，和章就詞班。
亦念塵坱客，肯照窗几間。
懷舊徒感愴，搜語愧冥頑。
兩年重憂患，悲涕不勝潸。
一身纏疢疾，形骸頓已孱。
籲天凡幾疏，無路扣九關。
望絕鍾鼎貴，分甘茅衡跧。
薾然一疲駑，不願十二閑。
送君爲心折，把酒慙量慳。
行行速京洛，去去難追攀。
莫上八詠樓，且宿雙溪灘。
爲問赤松子，世道何其艱。